  Виталий Пронин 22-тӥ инвожое «Долг» огазеяськон ӧте вань мылкыд карисьёсты Буре ваён нуналлы сӥзем «Что такое Родина?» акцие.  Ӟеч сямлы пӧрмиз ини котькуд ар 22-тӥ инвожое 4 часын ӵукна Ижысь Ялан ӝуась тыл дорын люкаськыны. Поисковикъёс, кадетъёс, пӧртэм огазеяськонъёслэн азьветлӥсьёссы но вань мылкыд карисьёс лыдӟо ож сярысь кылбуръёсты но тодэ ваёнъёсты, ӝуато сюсьтылъёс, монумент доры сяськаос поно. Озьы буре ваё Быдӟым оже быремъёсты. Таин ужрадъёс уз йылпумъяське. 10 часысен 13 часозь вань мылкыд карисьёс быгатозы учкыны егитъёсын дасям концертэз, пыриськыны мастер-классъёслы яке лыктыны «Долг» огазеяськонлэн палаткаез доры но юаськыны аслаз Быдӟым ожысь бертымтэ ӵыжы-выжыез сярысь. Поисковикъёс базаосысьтызы учкозы ожгарчи сярысь иворез, кулэ ке, валэктозы, кытчы вазиськоно. Туэ 22-тӥ инвожое 77 ар тырме ини Быдӟым ож кутскем дырысен. Та нуналэ, Ижын сямен ик, пӧртэм гуртъёсын но каръёсын ортчозы буре ваён ужрадъёс. Елена Рябина  